<classify> Na ASHA BANI, Bagamoyo SERIKALI inatarajia kuwasilisha Bungeni mabadiliko ya sheria na kanuni kwenye sekta ya mifugo kudhibiti wavuvi haramu na kuongeza pato la taifa kupitia sekta hiyo. Imeelezwa pia kuwa ni asilimia 40 tu ya ukanda wa bahari ndiyo haijaharibiwa huku asilimia 60 ikiwa imeharibiwa kutokana na shughuli za binadamu hasa uvuvi haramu. Hayo yalielezwa jana na Waziri wa Kilimo Mifugo na Uvuvi, Dk. Charles Tizeba wakati wa uzinduzi wa kifaa kitakachotumika kuvutia samaki katika eneo moja na kuvuliwa kwa urahisi. Kifaa hicho pia kinaweza kuitwa chambo kutokana na uwezo wake wa kukusanya samaki katika eneo moja la bahari na kuvuliwa bila kutumia njia haramu kama vile baruti na mabomu mengine. Akizungumzia mabadiliko ya sheria, Dk. Tizeba alisema mabadiliko ya kwanza ya sheria yatambana mvuvi kutoka nje ya nchi ambaye atatakiwa kulipa mrabaha kulingana na samaki aliovua. Mabadiliko ya pili ni katika kuhakikisha mabaharia wazalendo wanashirikishwa kwenye vyombo vya uvuvi vijana nao waweze kupata ajira. Mabadiliko ya tatu ni kuhakikisha samaki wanaovuliwa nchini wanakuwa na vibali hata kama wanasafirishwa nje ya nchi. Alisema kama wakikamatwa katika nchi nyingine huku wakiwa hawajalipia kibali chochote, watakuwa ni mali ya Tanzania na wahusika watanyanganywa. Mabadiliko ya nne ni makubaliano ya ukaguzi wa mara kwa mara, alisema. Dk.Tizeba alisema hiyo itasaidia kudhibiti uvuaji wa samaki holela na kusaidia kuongeza mapato yanayotokana na uvuvi Utekelezaji wake katika hili ni kuhakikisha wavuvi wote wanavua kwa kufuata sheria na kanuni hizo na tayari baadhi zimeshatangazwa kwenye gazeti la serikali,alisema Dk.Tizeba.  <topic>: KITAIFA 